C 184/19

Tislattujen alkoholijuomien määritelmistä, kuvauksesta, esittelystä, merkinnöistä ja maantieteellisten merkintöjen suojaamisesta sekä neuvoston asetuksen (ETY) N:o 1576/89 (1) kumoamisesta annetun Euroopan parlamentin ja neuvoston asetuksen (EY) N:o 110/2008 17 artiklan 6 kohdassa tarkoitettu hakemuksen julkaiseminen

(2021/C 184/12)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) 2019/787 (2) 27 artiklassa tarkoitetulla tavalla.

TEKNISEN ASIAKIRJAN TÄRKEIMMÄT TIEDOT

”NAGYKUNSÁGI BIRSPÁLINKA”

Tiedostonumero: PGI-HU-02233 – 18. lokakuuta 2016

1. Rekisteröitävä maantieteellinen merkintä

”Nagykunsági birspálinka”

2. Tislatun alkoholijuoman luokka

Hedelmistä tislattu väkevä alkoholijuoma (asetuksen (EY) N:o 110/2008 liitteessä II oleva luokka 9)

3. Tislatun alkoholijuoman kuvaus

3.1. Fysikaaliset, kemialliset ja/tai aistinvaraiset ominaisuudet

Kemialliset ja fysikaaliset ominaisuudet:

”Nagykunsági birspálinkan” vähimmäisalkoholipitoisuus on 40,0 tilavuusprosenttia, suurin sallittu metanolipitoisuus 1 100 grammaa hehtolitrassa 100-tilavuusprosenttista alkoholia, haihtuvien aineiden vähimmäispitoisuus 400 grammaa hehtolitrassa 100-tilavuusprosenttista alkoholia ja syaanivetyhapon enimmäispitoisuus 3 grammaa hehtolitrassa.

Aistinvaraiset ominaisuudet:

Väri: Ulkonäkö on kirkas, sädehtivä ja väritön.

Aromi: Aromi on selkeä ja hedelmäinen; aromin vivahteet ovat pääasiassa kvittenille tyypillisiä, pirteänraikkaita, sitruksisia vivahteita. Havaittavissa on myös kevyesti tuoksuvia, kukkaisia vivahteita.

Maku: Luonteeltaan kuiva, keskitäyteläinen ja tunnusmerkillisen alkoholimainen; voimakkaan hedelmäinen maku. Pääasiallisen hedelmän eli kvittenin maun rinnalla juomassa erottuu pirteänraikkaita sitruksisia vivahteita, joita täydentävät miellyttävät tanniinit ja hedelmähillokkeen tai hillon hienovaraiset vivahteet. Nenän kautta kitalaella on aistittavissa miellyttäviä tuoksuvivahteita, joiden lisäksi maussa on kohtalaista mausteisuutta. Rakenne on pehmeä ja samettimainen, jälkimaku selkeästi erottuva.

”Nagykunsági birspálinka”, ”érlelt” (kypsytetty)

Väri: Väri vaihtelee oljenkeltaisesta kullankeltaiseen.

Aromi: Luonteenomainen aromi syntyy kvittenin hedelmäisyydestä ja hienovaraisesta mausteisuudesta, joka on peräisin puutynnyristä; tynnyri säilyttää hedelmän sitruksiset, tuoksuvat vivahteet.

Maku: Täyteläinen, tunnusmerkillisen alkoholimainen, hedelmäinen maku, jossa on lisäksi puutynnyristä peräisin olevaa mausteisuutta ja runsaampia tanniinisia vivahteita. Maussa on hillomaista, makeaa mausteisuutta, ja se jättää suuhun runsaan jälkimaun.

”Nagykunsági birspálinka”, ”gyümölcságyon érlelt” tai ”ágyas” (kypsytetty kosketuksessa hedelmien kanssa)

Väri: Väri on kirkas ja vaihtelee vaaleankeltaisesta meripihkankeltaiseen myös silloin, kun juomaa kypsytetään kosketuksessa hedelmien kanssa.

Aromi: Aromi on selkeä ja erottuva, ja siinä on kvittenin silkinpehmeitä vivahteita, runsas hillomainen aromi sekä hienovaraisen sitruksinen, tuoksuva tausta-aromi.

Maku: Maussa on kuivia ja kypsiä vivahteita mutta hedelmien kanssa tapahtuneen kypsytyksen tuloksena myös herkullista makeutta ja lisäksi kvitteniä ja kvittenihilloa muistuttavia vivahteita, hienovaraisia tanniineja, miellyttävä tuoksu sekä erittäin pehmeä, samettinen ja hillomainen rakenne.

3.2. Erityisominaisuudet (verrattuna saman luokan tislattuihin alkoholijuomiin)

Pálinkan mieto, kermainen, pääasiassa vahamainen, mausteinen aromi ja maku ovat peräisin juoman perusraaka-aineesta, kvittenistä. Kirpeää, makeaa makua täydentävät sitruksiset, mausteiset, makean hilloiset vivahteet. Vähintään 50 prosenttia ”Nagykunsági birspálinkan” raaka-aineista on Mezőtúr-kvittenilajikkeesta valmistettuja tisleitä, joiden ansiosta pálinkaan kehittyy tuoksuvia, ruusuisia vivahteita.

4. Maantieteellinen alue

”Nagykunsági birspálinka” voidaan valmistaa kvitteneistä, jotka ovat peräisin seuraavilta Tisza-joen itäpuolella sijaitsevilta Jász-Nagykun-Szolnokin läänin kuntien hallintoalueilta, joilla myös tislaamot sijaitsevat:

Tiszafüred, Tiszaszőlős, Tiszaigar, Tiszaderzs, Tiszaörs, Abádszalók, Tiszaszentimre, Nagyiván, Tiszabura, Tomajmonostora, Kunmadaras, Tiszaroff, Tiszagyenda, Kunhegyes, Berekfürdő, Tiszabő, Karcag, Fegyvernek, Kenderes, Kisújszállás, Tiszapüspöki, Örményes, Szolnok, Szajol, Törökszentmiklós, Túrkeve, Tiszatenyő, Kuncsorba, Rákóczifalva, Rákócziújfalu, Kengyel, Kétpó, Martfű, Mezőhék, Mezőtúr, Cibakháza, Tiszaföldvár, Mesterszállás, Nagyrév, Öcsöd, Tiszainoka, Tiszakürt, Cserkeszőlő, Kunszentmárton, Tiszasas, Csépa ja Szelevény.

5. Tislatun alkoholijuoman valmistusmenetelmä

”Nagykunsági birspálinkan” mäskäämisen, käymisen, tislaamisen, lepojakson, kypsytyksen sekä kypsytyksen kosketuksessa hedelmien kanssa on tapahduttava yksinomaan määritetyllä alueella sijaitsevissa tislaamoissa, ja tähän on käytettävä vain tällä alueella viljeltyjä hedelmiä.

Pálinkan pääasialliset tuotantovaiheet ovat seuraavat:

1. Hedelmien valinta ja hyväksyntä

2. Mäskäys ja käyminen

3. Tislaus

4. Lepo, kypsytys

5. Pálinkan valmistus ja käsittely

5.1. Hedelmien valinta ja hyväksyntä

Pálinka valmistetaan sopivan kypsistä (kypsistä tai ylikypsistä; kuiva-ainepitoisuus vähintään 12 prosenttia) hyvälaatuisista tai erittäin hyvälaatuisista kvitteneistä. Hedelmän tärkeimmät fyysiset ominaispiirteet ovat sen koko (keskikokoinen tai suuri), pyöreä (omenan) tai soikea (päärynän) muoto, vihertävänkeltainen tai keltainen väri, runsaasti pektiiniä sisältävä ja kiinteä malto sekä selkeästi erottuva tuoksu ja aromi. Hedelmän keskimääräinen sokeripitoisuus on 7–13 prosenttia. Kvittenien määrällinen hyväksyntä tapahtuu painon mukaan. Hyväksyntämenettelyssä hedelmien laatu arvioidaan pistokokein. Aistinvarainen arviointi (esim. kypsyys, puhtaus, home, mätä, vauriot tai ruhjeet) ja kuiva-ainepitoisuuden arviointi muodostavat perustan laadunvalvonnalle ja hyväksynnälle. Hedelmien mukana on oltava niiden alkuperän todistavat asiakirjat. Perusvaatimuksena on, että hedelmässä ei ole pilaantumista aiheuttavia vikoja eikä vieraita aineita.

5.2. Mäskäys ja käyminen

Puhtaat, kypsät kvittenit, joissa ei ole taudinaiheuttajia, soseutetaan pehmeäksi massaksi. Ihanteellinen pH-arvo on 2,8–3,5.

Ihanteellinen aromi ja alkoholipitoisuus saavutetaan, kun lämpötilaa seurataan ja se pidetään vakiotasolla (18–22 °C). Käymisen ihanteellinen kesto on 10–30 päivää riippuen käytettyjen hedelmien laadusta.

Käynyt mäski on tislattava mahdollisimman pian, tai perusolosuhteet asianmukaiselle varastoinnille on varmistettava siihen asti, kun tislaus voidaan aloittaa. Käymisprosesseissa ja varastoinnissa on käytettävä elintarviketeollisuuteen tarkoitettuja, asianmukaiseen pakkausluokkaan kuuluvia astioita.

5.3. Tislaus

”Nagykunsági birspálinkaa” voidaan valmistaa tislauslaitteilla, jotka sopivat kaksinkertaiseen jakotislausprosessiin. Se puolestaan perustuu menetelmiin, joissa käytetään kuparista tislauspannua (tislaus, jalostus) tai muuta teknistä ratkaisua, joka takaa vaaditun aistinvaraisen laadun.

5.4. Lepo, kypsytys

5.4.1. Lepo

”Nagykunsági birspálinkan” on annettava levätä niin pitkään, että siitä tulee tasapainoista.

5.4.2 Kypsytys

5.4.2.1. ”Nagykunsági birspálinka”, ”érlelt” (kypsytetty)

Valmistettaessa pálinkaa, johon lisätään merkintä ”érlelt” (kypsytetty), kypsytyksen on tapahduttava huolellisesti valmistelluissa ja puhdistetuissa puutynnyreissä, millä varmistetaan pálinkan tasapainoinen maku ja aromi. Jos ulkolämpötila on yli 25 °C, varastointitilan ilmaa on kostutettava vähintään kerran viikossa sumuttamalla ilmaan vettä. ”Nagykunsági birspálinkaa” kypsytetään vähintään kolme kuukautta enintään 1 000 litran puutynnyreissä tai vähintään vuosi yli 1 000 litran puutynnyreissä.

5.4.2.2. ”Nagykunsági birspálinka”, ”gyümölcságyon érlelt” tai ”ágyas” (kypsytetty kosketuksessa hedelmien kanssa)

Valmistettaessa ”Nagykunsági birspálinkaa”, johon lisätään merkintä ”gyümölcságyon érlelt” tai ”ágyas” (kypsytetty kosketuksessa hedelmien kanssa), kypsytyksessä lisätään 100:aa pálinkalitraa kohti vähintään 10 kg kypsiä tai vähintään 5 kg kuivattuja hedelmiä, jotka ovat peräisin kohdassa 4 määritellyltä maantieteelliseltä alueelta (lisättyjen hedelmien on oltava samaa lajia kuin itse pálinkaan käytetyt hedelmät). Pálinkaa kypsytetään hedelmien kanssa vähintään kolmen kuukauden ajan. Tämä kypsytysprosessi on dokumentoitava niin, että se voidaan todentaa itse paikalla tapahtuneeksi.

5.5. Pálinkan valmistus ja käsittely

Pullotettuja tuotteita koskevien hyvin tiukkojen vaatimusten (± 0,3 tilavuusprosenttia tai ± 1,5 tilavuusprosenttia pálinkassa, joka on kypsytetty kosketuksessa hedelmien kanssa) mukaisesti levänneen ja kypsytetyn tisleen alkoholipitoisuus on mukautettava kulutukseen soveltuvalle tasolle lisäämällä siihen juomavettä. Vesi voi olla tislattua, se voi olla vettä, josta on poistettu suola tai puhdistettu mineraalit, tai se voi olla pehmennettyä vettä.

Kypsytetty pálinka voidaan viilentää ja suodattaa. Tuotteen suodattamiseksi ja mahdollisten raskasmetallien poistamiseksi voidaan tarvittaessa tehdä käsittely, jossa käytetään asianmukaisia teknisiä apumateriaaleja. Sen jälkeen pálinka voidaan pullottaa.

Kun on saavutettu asianmukainen alkoholipitoisuus, pálinka voidaan kaataa pestyihin pulloihin, jotka suljetaan elintarvikepakkauksille asetetut vaatimukset täyttävillä sinetöidyillä alumiinisilla kierrekapseleilla tai -korkeilla. Pullot voivat olla lasisia tai keraamisia.

Suurin sallittu pakkauskoko on 2 litraa. Sitä suuremmat määrät voidaan pakata vain lahjaksi tarkoitetuiksi yksittäisiksi eriksi. Sinetöity tuote voidaan asettaa myös lahjapakkaukseen.

6. Yhteys maantieteelliseen ympäristöön tai alkuperään

6.1. Yhteyden kannalta merkitykselliset yksityiskohtaiset tiedot maantieteellisestä alueesta tai alkuperästä

”Nagykunsági birspálinkan” ja maantieteellisen alueen välinen yhteys perustuu tuotteen laatuun ja maineeseen.

Nagykunságin lähes tasaista maisemaa rikkovat vain kummut sekä joet ja niiden sivujoet. Lössipitoinen ja hiekkainen mutta humuspitoinen maaperä sopii hyvin kvittenien viljelyyn. Aurinko paistaa yli 2 350 tuntia vuodessa, ja vuoden keskilämpötila on 12 °C. Kesällä keskilämpötila on korkeampi kuin koko maan keskiarvo.

Alueella on oma kvittenilajikkeensa, Mezőtúr-kvitteni. Sándor Brózik hankki tämän lajikkeen alkuperäisen emopuun Mezőtúrista vuonna 1955. Nykyinen lajike on tuotettu maaperän valikoinnin avulla. Mezőtúr-lajike on ollut kansallisessa lajikeluettelossa vuodesta 1995 lähtien.

6.2. Tislatun alkoholijuoman erityisominaisuudet, jotka johtuvat maantieteellisestä alueesta

Nagykunságin alueella aurinkoisten tuntien määrä vuodessa on suuri ja kesän keskilämpötila on korkeampi kuin koko maan keskiarvo. Maaperän humuspitoisuuden ansiosta hedelmäpuut saavat maasta runsaasti ravinteita, minkä tuloksena alueella kasvatettuihin kvittenilajikkeisiin kehittyy huomattavasti voimakkaampi aromi ja maku ja enemmän sokeria (keskimääräinen sokeripitoisuus on 7–13 prosenttia). Siksi hedelmän ominaispiirteet erottuvat selkeämmin tästä hedelmästä valmistetussa pálinkassa. Näitä ominaispiirteitä ovat pirteänraikkaat sitruksiset vivahteet, joita täydentävät miellyttävät tanniinit ja hedelmähillokkeen tai hillon hienovaraiset vivahteet.

Mezőtúr-kvittenit muodostavat vähintään 50 prosenttia ”Nagykunsági birspálinkan” raaka-aineista. Tämä lajike määrittää pitkälti siitä valmistetun pálinkan aromin, jota tämän ansiosta hallitsevat miellyttävän ruusuntuoksuiset aromivivahteet.

Kvitteni on erikoinen laji (sen voi pölyttää sekä omenan että päärynän siitepölyllä), ja siksi ”Nagykunsági birspálinkaa” voidaan valmistaa Mezőtúr-kvittenilajikkeen lisäksi myös muista asianomaiselta alueelta peräisin olevista kvitteneistä. ”Nagykunsági birspálinkan” ainutlaatuiset ominaisuudet ovat kuitenkin peräisin pääasiassa Mezőtúr-lajikkeesta.

”Nagykunsági birspálinkan” laadusta todistavat lukuisat palkinnot, joita se on voittanut kansallisissa ja kansainvälisissä pálinkakilpailuissa. Vuodesta 2008 lähtien vuosittain järjestetty Nagykunság Pálinka -festivaali houkuttelee suuren määrän kävijöitä ja auttaa kasvattamaan ”Nagykunsági birspálinkan” suosiota. Tuote tunnetaan ja sitä arvostetaan myös kansainvälisesti, ja sitä viedään moniin maihin, esimerkiksi Romaniaan ja Kanadaan.

”Nagykunsági birspálinkan” maineesta ja laadusta todistavat myös seuraavat sen kilpailuissa saamat palkinnot:

— Kansallinen pálinka- ja viinirypälepálinkakilpailu 2018, hopeamitali

— Kansallinen pálinka- ja viinirypälepálinkakilpailu 2017, hopeamitali

— Kansallinen pálinka- ja viinirypälepálinkakilpailu 2016, pronssimitali

— 2012, Ensimmäinen pálinkan, hedelmäviinojen ja brandyviinien maailmancup, Gyula, pronssimitali

— 2012, Palócin ensimmäinen alueellinen pálinkan ja väkevien viinojen kilpailu, hopeamitali

— 2011, Yhdeksästoista kansainvälinen pientuottajien pálinkafestivaali, -näyttely ja -messutapahtuma, Gyula, kultamitali

— 2010, Kahdeksastoista kansainvälinen pientuottajien pálinkafestivaali, -näyttely ja -messutapahtuma, Gyula, hopeamitali

— 2009, Unkarin seitsemästoista kansallinen pálinkan ja kansainvälinen hedelmäviinojen kilpailu, hopeamitali

— 2008, Unkarin kuudestoista kansallinen pálinkan ja kansainvälinen hedelmäviinojen kilpailu, Gyula, pronssimitali

— 2008, HunDeszt-pálinkakilpailu, hopeamitali

— 2007, HunDeszt-pálinkakilpailu, kultamitali

— 2007, Viidestoista kansallinen pálinkan ja kansainvälinen hedelmäviinojen kilpailu, Gyula, kultamitali

— 2006, HunDeszt-pálinkakilpailu, pronssimitali

— 2005, HunDeszt-pálinkakilpailu, hopeamitali

— 2005, Unkarin kolmastoista kansallinen pálinkakilpailu, kultamitali

— 2004, Kansainvälinen viini- ja pálinkakilpailu ”VinAgora”, hopeamitali.

”Nagykunsági birspálinka” esiteltiin 11. marraskuuta 2016 maatalousministeriön järjestämillä kolmansilla pálinkan maistelupäivillä virkamiehille ja lehdistölle (https://2015-2019.kormany.hu/hu/foldmuvelesugyi-miniszterium/hirek/eredetvedett-lehet-a-nagykunsagi-szilva-es-birspalinka).

Vuonna 2017 ”Nagykunsági birspálinka” esiteltiin kaupan alan ammattilaisille, tuottajille ja kuluttajille 78. kansallisten maatalous- ja elintarviketeollisuusmessujen (OMÉK) yhteydessä järjestetyssä konferenssissa, jonka aiheena oli ”15 vuotta alkuperäisen pálinkan suojelua”.

”Nagykunsági birspálinka” esiteltiin myös Berlin Internationale Grüne Woche- ja Bucharest Indagra -messuilla vuonna 2017.

7. Euroopan unionin tai kansalliset/alueelliset säännökset

— Laki XI, 1997, tavaramerkkien ja maantieteellisten merkintöjen suojasta

— Laki LXXIII, 2008, pálinkasta, viinirypälepálinkasta ja kansallisesta pálinkaneuvostosta

— Hallituksen asetus N:o 158/2009, annettu 30. heinäkuuta 2009, maataloustuotteiden ja elintarvikkeiden maantieteellisten merkintöjen suojaamista koskevien yksityiskohtaisten säännösten antamisesta ja tuotteiden tarkastamisesta

— Hallituksen asetus N:o 22/2012, annettu 29. helmikuuta 2012, kansallisesta elintarvikeketjun turvallisuudesta vastaavasta virastosta

— Euroopan parlamentin ja neuvoston asetus (EY) N:o 110/2008, annettu 15 päivänä tammikuuta 2008, tislattujen alkoholijuomien määritelmistä, kuvauksesta, esittelystä, merkinnöistä ja maantieteellisten merkintöjen suojaamisesta sekä neuvoston asetuksen (ETY) N:o 1576/89 kumoamisesta

— Komission täytäntöönpanoasetus (EU) N:o 716/2013, annettu 25 päivänä heinäkuuta 2013, tislattujen alkoholijuomien määritelmistä, kuvauksesta, esittelystä, merkinnöistä ja maantieteellisten merkintöjen suojaamisesta annetun Euroopan parlamentin ja neuvoston asetuksen (EY) N:o 110/2008 soveltamissäännöistä.

8. Hakija

8.1. Jäsenvaltio, kolmas maa tai oikeushenkilö / luonnollinen henkilö

Nimi: Szicsek Pálinkafőzde Korlátolt Felelősségű Társaság (Szicsek-pálinkatislaamo Oy)

8.2. Täydellinen osoite (katuosoite, postinumero, paikkakunta, maa)

Osoite: Ókincsem III. keresztút 10–14, H-5461 Tiszaföldvár

9. Täydennys maantieteelliseen merkintään

Täydennys on ilmoitettava erillään nimestä.

Täydennys: ”Érlelt” (kypsytetty)

Nimeen ”Nagykunsági birspálinka” voidaan lisätä ilmaisu ”érlelt” (kypsytetty), jos tuote on kypsytetty kohdassa 5.4.2.1 kuvatulla tavalla.

Täydennys: ”Gyümölcságyon érlelt” tai ”Ágyas” (kypsytetty kosketuksessa hedelmien kanssa)

Nimeen ”Nagykunsági birspálinka” voidaan lisätä ilmaisu ”Gyümölcságyon érlelt” tai ”Ágyas” (kypsytetty kosketuksessa hedelmien kanssa), jos tuote on kypsytetty kohdassa 5.4.2.2 kuvatulla tavalla.

10. Erityiset merkintäsäännöt

Pakkauksessa on oltava seuraavat tiedot ja merkinnät:

”földrajzi árujelző” (maantieteellinen merkintä) (erillään nimestä).

(1) EYVL L 39, 13.2.2008, s. 16.

(2) EYVL L 130, 17.5.2019, s. 1.